Masque nim señ bant tuꞌn Jesús cywitz xjal,
pero mintiꞌ e ocslan tiꞌj.
Cyjaꞌtzun japun tyol Isaías aju t-sanjel Dios.
Chi Isaías:
Tat,
¿mape txi cyocslan xjal kpacbable?
Ex ¿mape pon cynabl xjal tiꞌj tipumal Kman?
Chi tuj Tuꞌjil.
Cyjaꞌtzun mintiꞌ tumel tuꞌn t-xi cyocslaꞌn,
porque at juntl yol o tma Isaías,
chi cyjaꞌ:
Cub moẍix cywitz tuꞌn Dios,
ex cyuwix cyanmi tuꞌn,
tuꞌntzun miꞌn toc cyqueꞌyin tuꞌn cywitz,
ex tuꞌn miꞌn tel cynicꞌ tiꞌj tuj cyanmi,
ex tuꞌn miꞌn cyajtz meltzꞌaj tuꞌn cybanix wuꞌne,
chi tuj Tuꞌjil.
O tma Isaías jlu porque o til tajwalil Jesús,
ex o yolin tiꞌj.
Masque icju,
pero nimcu xjal judiy e ocslan tiꞌj Jesús,
ex cyucꞌix junjun nejenel cyxol e ocslan;
pero mintiꞌ xi cymaꞌn cye xjal tuꞌn tlaj in che xob cywitz parisey,
tuꞌntzun miꞌn cyetz lajoꞌn tuj ja te cꞌulbil.
Porque mas o cyajbe tuꞌn cycꞌmonte nimbil cye cyuꞌn xjal,
twitzju tuꞌn cycꞌmonte nimbil cye tuꞌn Dios.
Jaw tkꞌajkꞌajel twiꞌ Jesús ex tma:
—Alcye ma tzꞌocslan wiꞌje,
mya oꞌcx wiꞌje in ocslan,
ax icx in ocslan tiꞌj ju tzaj samante weye.
Ex alcye ma queꞌyinte weye,
ax icx in tqueꞌyin aju tzaj samante weye.
Akine ma chin ule te spicꞌun cyxol xjal,
tuꞌntzun miꞌn cyten tuj klolj cycyakil keju ma che ocslan wiꞌje.
Pero ka at jun xjal ma binte nyole ex ka mintiꞌ ma japun tuꞌn,
mya wuꞌne cbel t-sentens;
porque mintiꞌ ma chin ule tuꞌn tcub cysentens xjal,
nok oꞌcx tuꞌn cyclet xjal.
Alcye ma tzꞌel icꞌunte weye ex mintiꞌ ma cheꞌx tbiꞌn ke nyole,
at jun cbel kꞌonte t-sentens;
aju yol ma txi nmaꞌne,
atzunju cbel kꞌonte t-sentens xjal tuj mancbil tkꞌijlalil.
Porque mya wexwe nyol ma txi nmaꞌne;
ate Nmane tzaj samante weye,
ex ma tzaj tmaꞌn weye alcye tuꞌn t-xi nmaꞌne ex tzaꞌn tten tuꞌn nyoline.
Ex baꞌn wuꞌne aju tmandamyent Nmane in tkꞌoꞌn chwinklal te jumajx.
Cyjaꞌtzun,
aju yol in xi nmaꞌne icx tten ic tzaꞌn tzaj kꞌmaꞌn weye tuꞌn Nmane,
chi Jesús cye.